På motorvej E45 ved Svenstrup og på Roldvej ved Aars er der sket færdselsuheld mandag morgen.

Nordjyllands Politi har måtte rykke ud til to forskellige færdselsuheld i de tidligere morgentimer mandag. Der meldes dog ikke om alvorlig personskade ved nogle af færdselsuheldene. Det første uheld skete klokken 4.17 på Roldvej øst for Aars. Det oplyser vagtchef Jesper Sørensen fra Nordjyllands Politi. - Her kører en 24-årig mand af vejen derude i et solouheld. Manden bliver kørt til tjek på sygehuset, og der er umiddelbart ikke sket nogen alvorlig personskade, siger vagtchefen. Knap en time senere, klokken 5.14, må Nordjyllands Politi rykke ud til endnu et færdselsuheld. Denne gang i sydgående retning på motorvej E45 ved Svenstrup. Også her er der tale om et solouheld, oplyser vagtchefen. - Bilen ruller rundt på motorvejen, men føreren kan heldigvis selv komme ud af bilen og gå fra stedet, siger Jesper Sørensen fra Nordjyllands Politi. I tilfældet ved Svenstrup kan vand på kørebanen have været årsag til uheldet.